това националните координационни центрове. В този случай и по отношение на тези показатели не се прилага задължението за докладване по член 7, параграф 1.
 Член 9
 Доклади за единични събития
 1. Националните координационни центрове и международните координационни центрове, когато е приложимо и съгласно предвиденото в оперативните планове, докладват на Агенцията за единичните събития.
 2. Единичните събития се докладват в EUROSUR, когато:
 а)
 е необходима навременна реакция по отношение на единичното събитие;
 б)
 конкретното събитие има висока или много висока степен на въздействие върху външните граници; или
 в)
 събитието е посочено в приложение 2.
 3. Освен ако в приложение 2 не е посочено друго, създателят на доклада изпраща първия доклад за събитието не по-късно от 24 часа след като съответният компетентен орган е узнал за настъпването или вероятността за настъпване на събитието.
 4. Когато е целесъобразно, създателят на доклада представя допълнителни доклади за допълване или актуализиране на доклада за единично събитие. Те се свързват с първоначалния доклад за единично събитие и със събитието, докладвано в картината на състоянието.
 5. Докладите, изготвени съгласно настоящия член, съдържат описание на отговора на органите по отношение на докладваните събития, включително всички предприети или планирани действия.
 6. Без да се засяга първият оперативен отговор, собственикът и създателят на доклада могат да поискат допълнителна информация и анализ на риска, както е предвидено в член 14, с цел да се:
 а)
 допълни информацията, отнасяща се до събитието;
 б)
 повиши нивото на достоверност, посочено в член 16;
 в)
 актуализира определената степен на въздействие;
 г)
 актуализира ситуацията, свързана със събитието.
 7. Въз основа на получените доклади собственикът на картината на състоянието може да приключи събитието, когато се приеме, че:
 а)
 предполагаемото събитие не се е състояло;
 б)
 очакваната степен на въздействие на събитието не оправдава докладването;
 в)
 описаната в събитието ситуация е приключила.
 В случай че дадено събитие е приключено, събитието и свързаните с него различни доклади се съхраняват и остават достъпни в картината на състоянието за целите на анализ на риска.
 8. Когато Агенцията получи достатъчно информация за единични събития от собствените си активи за наблюдение или чрез сътрудничество на Агенцията с институции, органи, служби и агенции на Съюза и международна организация или сътрудничество с трети държави, тя докладва тази информация в европейската картина на състоянието и информира за това националните координационни центрове. В този случай не се прилага задължението за докладване по параграф 1.
 9. Агенцията включва или актуализира тези събития по целесъобразност в европейската картина на състоянието.
 РАЗДЕЛ 3
 Оперативно докладване
 Член 10
 Доклади относно собствени активи
 1. Всеки национален координационен център и, когато е приложимо, съответният международен координационен център и Агенцията гарантират, че звената им, участващи в операции за граничен контрол, докладват относно собствените си активи в европейската картина на състоянието.
 2. Докладите относно собствените активи в EUROSUR включват:
 а)
 оперативното състояние на националните координационни центрове, включително способността им да изпълняват задачите, изброени в член 21, параграф 3 от Регламент (ЕС) 2019/1896, и, когато е приложимо, оперативното състояние на международните координационни центрове. Всяка значителна промяна в оперативното състояние на националния координационен център се докладва на Агенцията